CELEX: 
Language: fi
Date: 2019-03-14 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 305/2011 täydentämisestä vahvistamalla muovisten ja lasisten kattovalokupujen sekä kattoluukkujen ilmanläpäisevyyteen liittyvät suoritustasoluokat

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Rakennustuotteiden kaupan pitämistä koskevien ehtojen yhdenmukaistamisesta ja neuvoston direktiivin 89/106/ETY
                  1
                kumoamisesta 9 päivänä maaliskuuta 2011 annetussa Euroopan parlamentin ja neuvoston asetuksessa (EU) N:o 305/2011 annetaan kaksi pääasiallista vaihtoehtoa, joilla voidaan vahvistaa rakennustuotteiden perusominaisuuksiin liittyvät suoritustasoluokat. Tätä tarkoitusta varten voidaan asetuksen 27 artiklan 1 kohdan ja 60 artiklan f alakohdan mukaisesti käyttää Euroopan komission delegoituja säädöksiä, ja asetuksen 27 artiklan 2 kohdassa sallitaan yhdenmukaistettujen standardien käyttö tarkistetun toimeksiannon perusteella. Asetuksen 27 artiklan 2 kohdan ensimmäisessä alakohdassa säädetään, että jos komissio on vahvistanut tällaisia suoritustasoluokkia, eurooppalaisten standardointielinten on käytettävä näitä luokkia yhdenmukaistetuissa standardeissa.
            
            
               Asetuksen (EU) N:o 305/2011 2 artiklan 7 kohdan määritelmän mukaan ’luokalla’ tarkoitetaan rakennustuotteen suoritustasojen vaihtelualaa, jonka vähimmäis- ja enimmäisarvo rajaavat. Asetuksen (EU) N:o 305/2011 mukaiset luokat ilmaisevat näin ollen aina tuotteen tietyn ennalta määritetyn suoritustason vaihtelualan.
            
            
               Asetuksessa (EU) N:o 305/2011 ei erotella sitä edeltäneen neuvoston direktiivin 89/106/ETY tavoin erilaisia luokkia niiden alkuperän mukaan. Euroopan komission vahvistamat suoritustasoluokat ja eurooppalaisten standardointielinten vahvistamat suoritustasoluokat on toisin sanoen hyväksyttävä ja niitä on noudatettava täysin samalla tavoin.
            
            
               Yksilöllisiä, muovisia kattovalokupuja koskevan eurooppalaisen tuotestandardin EN 1873:2005 viitetiedot julkaistiin direktiivin 89/106/ETY nojalla Euroopan unionin virallisessa lehdessä ensimmäisen kerran kesäkuussa 2006
                  2
               . Tässä yhdenmukaistetussa standardissa ei ollut suoritustasoluokitusta sen piiriin kuuluvien tuotteiden ilmanläpäisevyyden, joka on yksi perusominaisuuksista, osalta.
            
            
               Euroopan standardointikomitea (CEN) toimitti äskettäin Euroopan komissiolle tästä standardista uuden version EN 1873:2014+A1:2016. Kyseinen versio sisältää sen piiriin kuuluvien tuotteiden suoritustasoluokituksen ilmanläpäisevyyden, joka on yksi perusominaisuuksista, osalta. Siinä suoritustaso on jaettu kolmeen luokkaan. Standardia tarkistetaan parhaillaan CEN:ssä, jotta se kattaisi myös muoviset ja lasiset kattovalokuvut sekä kattoluukut. Sen seuraavaan versioon on tarkoitus sisällyttää kolme osaa: EN 1873-1, EN 1873-2 ja EN 1873-3. Kunkin näistä osista on määrä sisältää edellä mainittu luokitus.
            
            
               Muovisia, jatkuvia kattovalokupuja koskevan eurooppalaisen tuotestandardin EN 14963:2006 viitetiedot julkaistiin direktiivin 89/106/ETY nojalla Euroopan unionin virallisessa lehdessä ensimmäisen kerran heinäkuussa 2009
                  3
               . Tässä yhdenmukaistetussa standardissa ei ollut suoritustasoluokitusta sen piiriin kuuluvien tuotteiden ilmanläpäisevyyden, joka on yksi perusominaisuuksista, osalta.
            
            
               CEN ilmoitti äskettäin Euroopan komissiolle, että kyseisen standardin seuraava versio sisältää sen piiriin kuuluvien tuotteiden ilmanläpäisevyyden, joka on yksi perusominaisuuksista, osalta saman suoritustasoluokituksen kuin mikä otettiin käyttöön standardissa EN 1873.
            
            
               Edellä mainittujen standardien mukaan suoritustaso arvioidaan ilmanläpäisevyyden osalta käyttämällä eriasteista sisäistä painetta: painetta lisätään portaittain 4 Pa:sta 100 Pa:han. Tulokset voidaan luokitella kaavion muodossa siten, että kolme luokkaa esitetään suorakulmiossa, jossa 4 Pa:n ja 100 Pa:n välisillä sisäisen paineen eri tasoilla saadut tulokset on erotettu toisistaan suorin viivoin.
            
            
               Asetuksen (EU) N:o 305/2011 mukaan on annettava uudet tarkistetut toimeksiannot, jos eurooppalaiset standardointielimet itse lisäävät tällaisia uusia luokituksia yhdenmukaistettuihin standardeihin. Koska näin ei ole tapahtunut ja koska se vaatisi enemmän aikaa, on katsottu paremmaksi hoitaa asia tämän delegoidun asetuksen avulla. 
            
            
               On katsottu, ettei delegoidun asetuksen soveltamisalaan ole aiheellista sisällyttää käsiteltävänä oleviin standardeihin kuuluvia suoritustasoluokituksia, sillä sellaisiin yhdenmukaistettuihin standardeihin sisältyvät luokitukset, joiden viitetiedot on direktiivin 89/106/ETY nojalla julkaistu Euroopan unionin virallisessa lehdessä, on asetuksen (EU) N:o 305/2011 mukaan katsottava sellaisinaan sovellettaviksi, ilman muita tarvittavia toimia.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Delegoidun asetuksen luonnoksesta keskusteltiin 15. maaliskuuta 2017 pidetyssä rakennusalan neuvoa-antavan ryhmän
                  4
                kokouksessa. Siitä järjestettiin myös 1. maaliskuuta ja 31. maaliskuuta 2017 välisenä aikana kirjallinen lausuntokierros, jossa kuultiin asiantuntijoita. Ennen näitä vaiheita kaikille jäsenvaltioille oli annettu mahdollisuus nimetä kuulemiseen osallistuvia asiantuntijoita. Näiden asiantuntijoiden lisäksi kuultiin muita ulkoisia sidosryhmiä. Neuvoa-antavan ryhmän käsittelemät ja kirjalliseen kuulemiseen liittyvät asiakirjat toimitettiin delegoituja säädöksiä koskevan yhteisen sopimuksen mukaisesti samanaikaisesti Euroopan parlamentille ja neuvostolle. Tässä yhteydessä esitetyt huomautukset otettiin huomioon viimeisteltäessä säädösluonnosta komission sisäistä lausuntokierrosta varten.
            
            
               Luonnos julkaistiin paremman sääntelyn portaalissa, missä se oli nähtävillä yleistä palautetta varten 8. marraskuuta 2018 ja 6. joulukuuta 2018 välisen ajan. Luonnoksesta ilmoitettiin WTO:lle 15. marraskuuta 2018, ja sillä oli aikaa antaa palautetta 14. tammikuuta 2019 asti. Palautetta saatiin kolmelta sidosryhmältä. Kaikki kolme huomautusta olivat teknisiä huomautuksia, jotka koskivat liitteessä olevien määritelmien parantamista. Kaikki huomautukset olivat perusteltuja, ja liitettä korjattiin niiden mukaisesti.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen (EU) N:o 305/2011 27 artiklan mukaisesti voidaan vahvistaa rakennustuotteiden perusominaisuuksiin liittyviä suoritustasoluokkia. Tätä tarkoitusta varten voidaan asetuksen 27 artiklan 1 kohdan ja 60 artiklan f alakohdan mukaisesti käyttää komission delegoituja säädöksiä. Asetuksen 27 artiklan 2 kohdan ensimmäisessä alakohdassa säädetään, että jos komissio on vahvistanut tällaisia suoritustasoluokkia, eurooppalaisten standardointielinten on käytettävä näitä luokkia yhdenmukaistetuissa standardeissa.
            
            
               Asetuksen (EU) N:o 305/2011 2 artiklan 7 kohdan mukaan ’luokalla’ tarkoitetaan rakennustuotteen suoritustasojen vaihtelualaa, jonka vähimmäis- ja enimmäisarvo rajaavat. Asetuksessa (EU) N:o 305/2011 ei erotella erilaisia luokkia. Komission vahvistamat suoritustasoluokat ja eurooppalaisten standardointielinten vahvistamat suoritustasoluokat on toisin sanoen hyväksyttävä ja niitä on noudatettava täysin samalla tavoin.
            
            
               Asetuksen (EU) N:o 305/2011 mukaan on annettava uudet tarkistetut toimeksiannot, jos eurooppalaiset standardointielimet itse lisäävät uusia luokituksia yhdenmukaistettuihin standardeihin. Koska näin ei ole tapahtunut, on katsottu paremmaksi hoitaa asia nyt ehdotettavan delegoidun asetuksen avulla. Näistä syistä olisi hyväksyttävä delegoitu asetus, jolla edellä mainituille tuoteperheille vahvistetaan uudet suoritustasoluokat.
            
         
         
            
               Delegoitu asetus on suhteellisuusperiaatteen mukainen. Tämän toimintatavan ansiosta voidaan helpottaa tiettyjä vaikeuksia, joita asetuksesta (EU) N:o 305/2011 johtuvat vaikutukset aiheuttavat rakennustuotteiden suoritustason luokitusjärjestelmien vahvistamiselle, ja näin ollen toimintatapaa voidaan pitää EU:n koko rakennusalan edun mukaisena.
            
            
               KOMISSION DELEGOITU ASETUS (EU) …/…,
            
            
               annettu 14.3.2019,
            
            
               Euroopan parlamentin ja neuvoston asetuksen (EU) N:o 305/2011 täydentämisestä vahvistamalla muovisten ja lasisten kattovalokupujen sekä kattoluukkujen ilmanläpäisevyyteen liittyvät suoritustasoluokat
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rakennustuotteiden kaupan pitämistä koskevien ehtojen yhdenmukaistamisesta ja neuvoston direktiivin 89/106/ETY
                  5
                kumoamisesta 9 päivänä maaliskuuta 2011 annetun Euroopan parlamentin ja neuvoston asetuksen (EU) N:o 305/2011 ja erityisesti sen 27 artiklan 1 kohdan
            
            
               sekä katsoo seuraavaa:
            
            
               (1)Euroopan standardointikomitea (CEN) hyväksyi vuonna 2005 yksilöllisiä, muovisia kattovalokupuja koskevan eurooppalaisen standardin EN 1873 ja vuonna 2006 muovisia, jatkuvia kattovalokupuja koskevan eurooppalaisen standardin EN 14963. Näissä yhdenmukaistetuissa standardeissa ei ollut suoritustasoluokitusta niiden piiriin kuuluvien tuotteiden ilmanläpäisevyyden, joka on yksi perusominaisuuksista, osalta.
            
            
               (2)Jotta vastattaisiin paremmin markkinoiden tarpeisiin, kyseisten standardien uusien versioiden EN 1873-1, EN 1873-2 ja EN 1873-3, jotka kattavat muoviset ja lasiset kattovalokuvut sekä kattoluukut, sekä standardin EN 14963 olisi sisällettävä suoritustasoluokitus niiden piiriin kuuluvien tuotteiden ilmanläpäisevyyden, joka on yksi perusominaisuuksista, osalta. Luokituksessa olisi oltava kolme suoritustasoluokkaa.
            
            
               (3)Asetuksen (EU) N:o 305/2011 27 artiklan mukaisesti rakennustuotteiden perusominaisuuksiin liittyvät suoritustasoluokat voi vahvistaa joko komissio tai eurooppalainen standardointielin komission antaman tarkistetun toimeksiannon perusteella. Koska uudet suoritustasoluokat on tarpeen vahvistaa mahdollisimman pian, komission olisi vahvistettava ne. Mainitun asetuksen 27 artiklan 2 kohdan mukaisesti kyseisiä luokkia on käytettävä yhdenmukaistetuissa standardeissa,
            
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Vahvistetaan liitteessä esitetyt muovisten ja lasisten kattovalokupujen sekä kattoluukkujen ilmanläpäisevyyteen liittyvät suoritustasoluokat.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 14.3.2019
            
         
         
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 88, 4.4.2011, s. 5.
               
               
                  
                     (2)
                  
                        EUVL C 134, 8.6.2006, s. 1.
               
               
                  
                     (3)
                  
                        EUVL C 152, 4.7.2009, s. 9.
               
               
                  
                     (4)
                  
                        Viite E01329 komission asiantuntijaryhmien ja muiden vastaavanlaisten elinten rekisterissä.
               
               
                  
                     (5)
                  
                        EUVL L 88, 4.4.2011, s. 5.
               
            
      
    ---documentbreak--- 
      
         
         
            
               LIITE 
            
            
               Muovisten ja lasisten kattovalokupujen sekä kattoluukkujen ilmanläpäisevyyteen liittyvät suoritustasoluokat
            
            
            
                     
                        Luokka
                     
                  
                  
                     
                        Sisäisen paineen alempi raja-arvo 
                           (4 Pa)
                     
                  
                  
                     
                        Sisäisen paineen ylempi raja-arvo 
                           (100 Pa)
                     
                  
               
                     
                  
                  
                     
                        Ilmanläpäisevyys 
                        (m3/(h.m))
                     
                  
               
                     
                        A*
                     
                  
                  
                     
                        < 1,4
                     
                  
                  
                     
                        < 12
                     
                  
               
                     
                        B
                     
                  
                  
                     
                        ≥1,4
                     
                  
                  
                     
                        ≥12
                     
                  
               
                     
                        C
                     
                  
                  
                     
                        ≥ 6
                     
                  
                  
                     
                        ≥ 50
                     
                  
               
                     
                        * Luokassa A on ilmoitettava paitsi luokka myös kaikkien painetasojen heikoin mittaustulos, joka ilmoitetaan seuraavan mallin mukaisesti: Luokka A (sisäinen paine (100 Pa), arvioitu vuotomäärä).
                     
                     
                        Huomioitavaa: Tässä taulukossa käytetyt luokkien rajat voidaan johtaa seuraavalla kaavalla: 
                        
                           
                     
                     
                        Jossa
                     
                     
                        Q           on vuotomäärä ilmaistuna kuutiometreinä tunnissa (m3/h) kattovalokuvun ulkoreunan yhtä juoksumetriä kohden sisäisen paineen testin aikana
                     
                     
                        P           on sisäinen paine (Pa) testin aikana
                     
                     
                        Q100      on vuotomäärä ilmaistuna kuutiometreinä tunnissa (m³/h) kattovalokuvun ulkoreunan yhtä juoksumetriä kohden, kun sisäinen paine on 100 Pa